title: Regulamentul de punere în aplicare (UE) nr. 984/2012 al Comisiei din 24 octombrie 2012 de modificare a Regulamentului (CE) nr. 391/2007 de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre în punerea în aplicare a sistemelor de monitorizare și control privind politica comună în domeniul pescuitului

text:
               25.10.2012

               RO

               Jurnalul Oficial al Uniunii Europene

               L 295/9

         REGULAMENTUL DE PUNERE ÎN APLICARE (UE) NR. 984/2012 AL COMISIEI
   din 24 octombrie 2012
   de modificare a Regulamentului (CE) nr. 391/2007 de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre în punerea în aplicare a sistemelor de monitorizare și control privind politica comună în domeniul pescuitului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 8 alineatul (2)
   întrucât:

               (1)

               Începând din 1990, în acord cu obiectivele stabilite în Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (2), Uniunea Europeană finanțează acțiunile statelor membre în ceea ce privește controlul și punerea în aplicare a reglementărilor în domeniul pescuitului.

               (2)

               Regulamentul (CE) nr. 861/2006 prevede, printre alte acțiuni, măsuri financiare ale Uniunii privind cheltuielile efectuate cu controlul, inspecția și supravegherea activităților de pescuit în perioada 2007-2013. Regulamentul (CE) nr. 391/2007 (3) al Comisiei stabilește norme detaliate de punere în aplicare a măsurilor respective.

               (3)

               Regulamentul (UE) nr. 693/2011 al Parlamentului European și al Consiliului (4) a modificat data limită până la care statele membre trebuie să notifice Comisiei programul lor anual de control al activităților de pescuit.

               (4)

               În scopul simplificării și având în vedere costul scăzut al anumitor investiții, este oportun să se accepte proiectele de sub 40 000 EUR fără a solicita o justificare de la statele membre.

               (5)

               Normele referitoare la documentele justificative pentru cererile de prefinanțare trebuie aliniate cu dispozițiile corespunzătoare prevăzute în Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (5)

               (6)

               Având în vedere principiul bunei gestiuni financiare, statele membre trebuie să dispună de indicații clare cu privire la normele care trebuie urmate pentru a putea beneficia de asistența financiară a Uniunii atunci când efectuează cheltuieli în materie de control și punere în aplicare a reglementărilor în domeniul pescuitului.

               (7)

               Normele aplicabile contribuției financiare a Uniunii Europene la programele naționale de control trebuie simplificate și clarificate.

               (8)

               Investițiile în materie de control și punere în aplicare pot fi efectuate de autoritățile naționale competente, de organisme administrative sau de sectorul privat. Situația cheltuielilor trebuie să fie adaptată în acest sens.

               (9)

               Prin urmare, este necesar ca Regulamentul (CE) nr. 391/2007 să fie modificat în consecință.

               (10)

               Măsurile prevăzute de prezentul regulament sunt conforme cu avizul Comitetului pentru pescuit și acvacultură,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 391/2007 se modifică după cum urmează:

               (1)

               La articolul 3, alineatul (1) se înlocuiește cu următorul text:
               „1.   Statele membre care doresc să beneficieze de o contribuție financiară pentru cheltuielile efectuate în conformitate cu articolul 8 litera (a) din Regulamentul (CE) nr. 861/2006 trebuie să notifice Comisiei un program anual de control al activităților de pescuit până la data de 15 noiembrie a anului care precede anul de aplicare în cauză.”

               (2)

               La articolul 5, litera (c) se elimină.

               (3)

               La articolul 10, titlul se înlocuiește cu „Prefinanțare”

               (4)

               La articolul 10, alineatul (1), cuvântul „avans” se înlocuiește cu „prefinanțare ”.

               (5)

               La articolul 10, alineatul (2) se înlocuiește cu următorul text:
               „2.   Prefinanțarea se plătește fie în baza unui contract încheiat între administrația relevantă și furnizor, fie în baza oricăror documente justificative care permit să se verifice conformitatea acțiunilor finanțate cu condițiile proiectelor, menționate la alineatul (1).”

               (6)

               La anexa IV litera (a), punctul (iv) se înlocuiește cu următorul text:

                           „(iv)

                           Cheltuielile de călătorie efectuate de inspectorii, procurorii, judecătorii și pescarii care participă la cursuri, precum și de personalul de formare;”

               (7)

               Anexa V se modifică după cum urmează:

                           (a)

                           litera (h) se înlocuiește cu următorul text:

                                       „(h)

                                       Costurile salariale cu personalul administrațiilor naționale și indemnizațiile”;

                           (b)

                           se adaugă următoarea literă (i):

                                       „(i)

                                       Subvenții.”

               (8)

               La anexa VI, punctul (x) se înlocuiește cu următorul text:

                           „(x)

                           În cazul cursurilor de formare și al seminariilor, se vor include informații despre temă și despre formator, o listă a participanților, precum și data și locul formării.”

               (9)

               Anexa VII se înlocuiește cu textul din anexa la prezentul regulament.

         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 24 octombrie 2012.

            Pentru Comisie

            Președintele

         José Manuel BARROSO

      (1)  JO L 160, 14.6.2006, p. 1.

      (2)  JO L 358, 31.12.2002, p. 59.

      (3)  JO L 97, 12.04.2007, p. 30.

      (4)  JO L 192, 22.7.2011, p. 33.

      (5)  JO L 248, 16.9.2002, p. 1.

      ANEXĂ

            „ANEXA VII

               Declarație de cheltuieli

            CHELTUIELILE (1) EFECTUATE PENTRU DESFĂȘURAREA PROGRAMULUI NAȚIONAL DE PUNERE ÎN APLICARE A SISTEMELOR DE CONTROL, INSPECȚIE ȘI SUPRAVEGHERE A ACTIVITĂȚILOR DE PESCUIT
            Menționate la articolul 11 din Regulamentul (CE) nr. 391/2007 al Comisiei
            Decizia Comisiei din/nr._
            Referința națională (dacă este cazul)_
            Subsemnatul _ în calitate de reprezentant al autorității _ care este responsabilă de procedurile financiare și de control aplicabile, în urma verificărilor efectuate, certific prin prezenta faptul că toate sumele indicate în cele ce urmează reprezintă costul total, plătit în 20_, în conformitate cu legislația națională aplicabilă, în ceea ce privește proiectele aprobate și acțiunile prevăzute la articolul 8 litera (a) din Regulamentul (CE) nr. 861/2006 al Consiliului:

                        (a)

                        Tehnologie informatică și rețele TI

                        _EUR (2)

                        (b)

                        Tehnologie de control la distanță și dispozitive electronice de înregistrare și raportare

                        _EUR

                        (c)

                        Proiecte-pilot privind noi tehnologii

                        _EUR

                        (d)

                        Programe de formare și de schimb de funcționari publici din serviciile de control

                        _EUR

                        (e)

                        Programe-pilot de inspecție și observare

                        _EUR

                        (f)

                        Evaluarea cheltuielilor publice în domeniul controlului

                        _EUR

                        (g)

                        Seminarii și mijloace de comunicare

                        _EUR

                        (h)

                        Achiziționarea și modernizarea vaselor și a aeronavelor

                        _EUR

                        TOTAL

                        _EUR

                  De asemenea, declar că situația cheltuielilor este exactă, iar cererea de plată ține cont de toate rambursările efectuate.
            Operațiunile au fost realizate în conformitate cu obiectivele stabilite în Regulamentul (CE) nr. 861/2006 și în Regulamentul (CE) nr. 391/2007, precum și în conformitate cu prevederile Regulamentului (CE) nr. 2371/2002, în special în ceea ce privește:

                        —

                        îndeplinirea condițiilor prevăzute în Regulamentul (CE) nr. 391/2007. În cazul contractelor de achiziții, certific faptul că atribuirea contractelor s-a făcut în favoarea ofertantului care a prezentat oferta cu cel mai bun raport calitate-preț, având în același timp în vedere evitarea oricărui conflict de interese, cu respectarea principiilor de transparență și de tratament egal, și, după caz, în conformitate cu legislația comunitară privind coordonarea procedurilor de atribuire a contractelor de achiziții publice de lucrări și servicii.

                        —

                        Aplicarea procedurilor de gestiune și control în scopul verificării furnizării produselor și serviciilor cofinanțate și existența cheltuielilor declarate, în scopul prevenirii, detectării și corectării neregularităților, urmăririi fraudelor și recuperării sumelor plătite în mod necuvenit.

                  În fine, certific faptul că am/nu am primit (3) o plată în avans pentru acțiunea sau acțiunile _ menționate mai sus.
            Declarația de cheltuieli este exactă.
            Data,
            Numele cu majuscule, ștampila, funcția și semnătura autorității competente

         (1)  Investițiile menționate la articolul 8 litera (a) punctul (i) din Regulamentul (CE) nr. 861/2006 pot fi efectuate de autoritățile naționale competente, de organisme administrative sau de sectorul privat.

         (2)  Suma exactă cu două zecimale.

         (3)  A se tăia, după caz.”


title: Regulamentul de punere în aplicare (UE) nr. 316/2013 al Comisiei din 5 aprilie 2013 de stabilire a coeficientului de atribuire care trebuie aplicat în cazul cererilor de licențe de import pentru ulei de măsline depuse în perioada cuprinsă între 1 și 2 aprilie 2013 în cadrul contingentului tarifar tunisian și de suspendare a eliberării licențelor de import pentru luna aprilie 2013

text:
               6.4.2013

               RO

               Jurnalul Oficial al Uniunii Europene

               L 97/3

         REGULAMENTUL DE PUNERE ÎN APLICARE (UE) NR. 316/2013 AL COMISIEI
   din 5 aprilie 2013
   de stabilire a coeficientului de atribuire care trebuie aplicat în cazul cererilor de licențe de import pentru ulei de măsline depuse în perioada cuprinsă între 1 și 2 aprilie 2013 în cadrul contingentului tarifar tunisian și de suspendare a eliberării licențelor de import pentru luna aprilie 2013
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (2), în special articolul 7 alineatul (2),
   întrucât:

               (1)

               Articolul 3 alineatele (1) și (2) din Protocolul nr. 1 (3) la Acordul euro-mediteranean de stabilire a unei asocieri între Comunitatea Europeană și statele membre ale acesteia, pe de o parte, și Republica Tunisiană, pe de altă parte (4), deschide un contingent tarifar, cu taxe vamale zero, pentru importul de ulei de măsline netratat care se încadrează la codurile NC 1509 10 10 și 1509 10 90, obținut în întregime în Tunisia și transportat din această țară direct în Uniunea Europeană, într-o limită prevăzută pentru fiecare an.

               (2)

               Articolul 2 alineatul (2) din Regulamentul (CE) nr. 1918/2006 al Comisiei din 20 decembrie 2006 privind deschiderea și modul de gestionare a contingentelor tarifare pentru uleiul de măsline originar din Tunisia (5) prevede anumite limite cantitative lunare pentru eliberarea licențelor de import.

               (3)

               În conformitate cu articolul 3 alineatul (1) din Regulamentul (CE) nr. 1918/2006, autoritățile competente au primit cereri de acordare a licențelor de import pentru o cantitate totală care depășește limita prevăzută pentru luna aprilie la articolul 2 alineatul (2) din regulamentul menționat.

               (4)

               În aceste condiții, Comisia trebuie să stabilească un coeficient de atribuire care să permită eliberarea licențelor proporțional cu cantitatea disponibilă.

               (5)

               Limita corespunzătoare lunii aprilie fiind deja atinsă, nu se mai poate elibera nicio licență de import pentru luna în cauză,

         ADOPTĂ PREZENTUL REGULAMENT:
   Articolul 1
   Cererile de licențe de import depuse în perioada cuprinsă între 1 și 2 aprilie 2013, în temeiul articolului 3 alineatul (1) din Regulamentul (CE) nr. 1918/2006, fac obiectul unui coeficient de atribuire de 29,360509 %.
   Eliberarea licențelor de import pentru cantitățile solicitate începând cu 8 aprilie 2013 se suspendă pentru aprilie 2013.
   Articolul 2
   Prezentul regulament intră în vigoare la 6 aprilie 2013.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 aprilie 2013.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 238, 1.9.2006, p. 13.

      (3)  JO L 97, 30.3.1998, p. 57.

      (4)  JO L 97, 30.3.1998, p. 2.

      (5)  JO L 365, 21.12.2006, p. 84.


title: Regulamentul de punere în aplicare (UE) 2016/1451 al Comisiei din 2 septembrie 2016 de stabilire a valorilor forfetare de import pentru fixarea prețului de intrare pentru anumite fructe și legume

text:
               3.9.2016

               RO

               Jurnalul Oficial al Uniunii Europene

               L 237/10

         REGULAMENTUL DE PUNERE ÎN APLICARE (UE) 2016/1451 AL COMISIEI
   din 2 septembrie 2016
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 septembrie 2016.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MA

                  160,3

                  ZZ

                  160,3

                  0707 00 05

                  TR

                  116,3

                  ZZ

                  116,3

                  0709 93 10

                  TR

                  135,1

                  ZZ

                  135,1

                  0805 50 10

                  AR

                  170,1

                  CL

                  159,8

                  MA

                  157,0

                  TR

                  156,0

                  UY

                  150,7

                  ZA

                  167,8

                  ZZ

                  160,2

                  0806 10 10

                  EG

                  168,7

                  TR

                  127,7

                  ZZ

                  148,2

                  0808 10 80

                  AR

                  149,9

                  BR

                  106,9

                  CL

                  135,3

                  CN

                  98,0

                  NZ

                  128,2

                  US

                  141,5

                  ZA

                  86,0

                  ZZ

                  120,8

                  0808 30 90

                  AR

                  90,5

                  CL

                  103,0

                  TR

                  136,6

                  ZA

                  82,9

                  ZZ

                  103,3

                  0809 30 10 , 0809 30 90

                  TR

                  130,7

                  ZZ

                  130,7

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.


title: Regulamentul de punere în aplicare (UE) nr. 122/2012 al Comisiei din 13 februarie 2012 de modificare a anexei la Regulamentul (UE) nr. 37/2010 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală, în ceea ce privește substanța metilprednisolon  Text cu relevanță pentru SEE

text:
               14.2.2012

               RO

               Jurnalul Oficial al Uniunii Europene

               L 40/2

         REGULAMENTUL DE PUNERE ÎN APLICARE (UE) NR. 122/2012 AL COMISIEI
   din 13 februarie 2012
   de modificare a anexei la Regulamentul (UE) nr. 37/2010 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală, în ceea ce privește substanța metilprednisolon
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 14 coroborat cu articolul 17,
   având în vedere avizul Agenției Europene pentru Medicamente formulat de Comitetul pentru medicamente de uz veterinar,
   întrucât:

               (1)

               Ar trebui stabilită, în conformitate cu Regulamentul (CE) nr. 470/2009, limita maximă de reziduuri pentru substanțele farmacologic active destinate utilizării în Uniune în medicamente de uz veterinar pentru animalele de la care se obțin alimente sau în produse biocide folosite în zootehnie.

               (2)

               Substanțele farmacologic active și clasificarea acestora în funcție de limitele maxime de reziduuri din produsele alimentare de origine animală sunt prevăzute în anexa la Regulamentul (UE) nr. 37/2010 al Comisiei din 22 decembrie 2009 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală (2).

               (3)

               Substanța metilprednisolon este inclusă în prezent în tabelul 1 din anexa la Regulamentul (UE) nr. 37/2010 ca substanță permisă pentru bovine în ceea ce privește mușchii, țesutul adipos, ficatul, rinichii și laptele. Limitele maxime de reziduuri (denumite în continuare „LMR”) provizorii pentru substanța respectivă aplicabile laptelui de bovine au expirat la data de 1 iulie 2011.

               (4)

               Au fost puse la dispoziție și evaluate date suplimentare care au determinat Comitetul pentru medicamente de uz veterinar să recomande ca LMR-urile provizorii pentru metilprednisolon în laptele de bovine să fie stabilite ca definitive.

               (5)

               Prin urmare, rubrica rezervată substanței metilprednisolon în tabelul 1 din anexa la Regulamentul (UE) nr. 37/2010 ar trebui modificată în consecință.

               (6)

               Măsurile prevăzute în prezentul regulament sunt conforme cu avizul Comitetului permanent pentru medicamente de uz veterinar,

         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 37/2010 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 februarie 2012.

            Pentru Comisie

            Președintele

         José Manuel BARROSO

      (1)  JO L 152, 16.6.2009, p. 11.

      (2)  JO L 15, 20.1.2010, p. 1.

      ANEXĂ
      Rubrica rezervată substanței metilprednisolon în tabelul 1 din anexa la Regulamentul (UE) nr. 37/2010 este înlocuită de următorul text:

                     Substanță farmacologic activă

                     Reziduu marker

                     Specie animală

                     LMR

                     Țesuturi țintă

                     Alte dispoziții
                     [conform articolului 14 alineatul (7) din Regulamentul (CE) nr. 470/2009]

                     Clasificare terapeutică

                     „Metilprednisolon

                     Metilprednisolon

                     Bovine

                     10 μg/kg

                     Mușchi

                     Corticoizi/Glucocorticoizi”

                     10 μg/kg

                     Țesut adipos

                     10 μg/kg

                     Ficat

                     10 μg/kg

                     Rinichi

                     2 μg/kg

                     Lapte


title: Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO 2 generate de automobile, în temeiul Regulamentului (CE) nr. 443/2009 al Parlamentului European și al Consiliului  Text cu relevanță pentru SEE

text:
               26.7.2011

               RO

               Jurnalul Oficial al Uniunii Europene

               L 194/19

         REGULAMENTUL DE PUNERE ÎN APLICARE (UE) NR. 725/2011 AL COMISIEI
   din 25 iulie 2011
   de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (2),
   întrucât:

               (1)

               Pentru a promova dezvoltarea și adoptarea timpurie a tehnologiilor noi și avansate, destinate să reducă emisiile generate de vehicule, Regulamentul (CE) nr. 443/2009 prevede posibilitatea producătorilor și a furnizorilor de a solicita aprobarea anumitor tehnologii inovatoare care contribuie la reducerea emisiilor de CO2 generate de automobile. Prin urmare, este necesar să se clarifice criteriile pentru determinarea tehnologiilor eligibile ca eco-inovații în temeiul respectivului regulament.

               (2)

               În conformitate cu articolul 12 alineatul (2) litera (c) din Regulamentul (CE) nr. 443/2009, tehnologiile care fac parte din abordarea integrată a Uniunii evidențiată în Comunicarea Comisiei din 7 februarie 2007 intitulată „Rezultatele revizuirii Strategiei Comunității de reducere a emisiilor de CO2 provenite de la autoturisme și vehicule utilitare ușoare” (2) și în Comunicarea Comisiei din 7 februarie 2007 intitulată „Un cadru competitiv de reglementare privind autovehiculele pentru secolul XXI” (3) și care au fost reglementate prin legislația Uniunii sau alte tehnologii cu caracter obligatoriu în temeiul legislației Uniunii sunt eligibile ca eco-inovații în temeiul respectivului regulament. Printre aceste tehnologii se numără sistemele de monitorizare a presiunii în pneuri, rezistența pneurilor la rulare și indicatorii de schimbare a vitezei, care intră sub incidența Regulamentului (CE) nr. 661/2009 al Parlamentului European și al Consiliului din 13 iulie 2009 privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate (4) și, în ceea ce privește rezistența pneurilor la rulare, a Regulamentului (CE) nr. 1222/2009 al Parlamentului European și al Consiliului din 25 noiembrie 2009 privind etichetarea pneurilor în ceea ce privește eficiența consumului de combustibil și alți parametri esențiali (5).

               (3)

               O tehnologie care este deja, de un anumit timp, disponibilă pe piață la scară largă nu poate fi considerată inovatoare în sensul articolului 12 din Regulamentul (CE) nr. 443/2009 și nu trebuie să fie eligibilă ca eco-inovație. Pentru a crea stimulentele adecvate, este oportun ca nivelul de pătrundere pe piață a unei tehnologii să fie limitat la cel al segmentului specializat definit la articolul 11 alineatul (4) din Regulamentul (CE) nr. 443/2009 și ca anul 2009 să fie utilizat ca an de referință. Pragurile respective trebuie să facă obiectul unei revizuiri cel târziu în 2015.

               (4)

               În scopul promovării tehnologiilor cu cel mai mare potențial de reducere a emisiilor de CO2 generate de automobile și, în special, a dezvoltării tehnologiilor de propulsie inovatoare, trebuie să fie eligibile numai tehnologiile inerente funcției de transport a vehiculelor și care contribuie semnificativ la îmbunătățirea consumului total de energie al acestora. Tehnologiile care sunt accesorii acestui scop sau care vizează creșterea confortului șoferului sau al pasagerilor nu trebuie să fie eligibile.

               (5)

               În conformitate cu Regulamentul (CE) nr. 443/2009, cererile pot fi depuse atât de producători, cât și de furnizori. Cererea trebuie să fie însoțită de dovezile necesare privind îndeplinirea tuturor criteriilor de eligibilitate, inclusiv de o metodologie pentru măsurarea reducerii emisiilor de CO2 obținute cu ajutorul tehnologiei inovatoare în cauză.

               (6)

               Reducerile de emisii de CO2 realizate cu ajutorul unei eco-inovații trebuie să poată fi măsurate cu un grad satisfăcător de precizie. Această precizie nu poate fi obținută decât în cazul în care reducerea este de cel puțin 1 g CO2/km.

               (7)

               În cazul în care reducerile de emisii de CO2 datorate unei anumite tehnologii depind de comportamentul șoferului sau de alți factori care nu pot fi controlați de solicitant, tehnologia respectivă nu trebuie, în principiu, să fie eligibilă ca eco-inovație decât dacă este posibil ca, pe baza unor dovezi statistice fiabile și independente, să fie formulate ipoteze verificabile cu privire la comportamentul mediu al șoferului.

               (8)

               Ciclul de încercare standard utilizat pentru măsurarea emisiilor de CO2 generate de un vehicul în cadrul procedurii de aprobare de tip nu demonstrează toate reducerile care pot fi obținute cu ajutorul unei anumite tehnologii. În vederea creării stimulentelor adecvate pentru inovare, la calcularea reducerilor totale de emisii de CO2 trebuie să se țină seama numai de reducerile care nu sunt luate în considerare în cadrul ciclului de încercare standard.

               (9)

               Pentru demonstrarea reducerilor de emisii de CO2 trebuie să se facă o comparație între emisiile generate de același vehicul atunci când este echipat și atunci când nu este echipat cu o eco-inovație. Metodologia de testare trebuie să furnizeze măsurători verificabile, repetabile și comparabile. Pentru a se asigura condiții de concurență echitabile și în absența unui ciclu de conducere convenit și mai realist, trebuie utilizate ca punct de referință comun modelele de conducere din cadrul noului ciclu de conducere european prevăzut de Regulamentul (CE) nr. 692/2008 al Comisiei din 18 iulie 2008 de punere în aplicare și modificare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (6). Metodologia de testare trebuie să se bazeze pe măsurători efectuate pe un stand dinamometric, pe o modelare sau pe o simulare, acolo unde astfel de metodologii ar furniza rezultate mai fiabile și mai precise.

               (10)

               Comisia trebuie să elaboreze orientări cu privire la redactarea cererii și la metodologiile de testare, pe care să le actualizeze periodic pentru a lua în considerare experiența dobândită din evaluarea diferitelor cereri.

               (11)

               În conformitate cu Regulamentul (CE) nr. 443/2009, cererea trebuie să fie însoțită de un raport de verificare care trebuie realizat de un organism independent și certificat. Organismul respectiv trebuie să fie un serviciu tehnic din categoria A sau B, în sensul Directivei 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (7). Cu toate acestea, pentru a se asigura independența acestui organism, serviciile tehnice desemnate în conformitate cu articolul 41 alineatul (6) din directiva respectivă nu trebuie considerate ca fiind un organism independent și certificat în sensul prezentului regulament. Organismul trebuie să furnizeze, împreună cu raportul de verificare, dovezi relevante cu privire la independența sa față de solicitant.

               (12)

               Pentru a se asigura o înregistrare și o monitorizare eficientă a reducerilor specifice realizate de vehicule individuale, reducerile trebuie să fie certificate în cadrul procedurii de aprobare de tip a vehiculului, iar reducerile totale trebuie înscrise în certificatul de conformitate, în concordanță cu Directiva 2007/46/CE.

               (13)

               Comisia trebuie să poată verifica ad-hoc reducerile totale certificate realizate de vehicule individuale. Acolo unde este evident că reducerile certificate nu corespund nivelului reducerilor care rezultă din decizia de aprobare a unei tehnologii ca eco-inovație, Comisia trebuie să poată face abstracție de reducerile certificate ale emisiilor de CO2 la calcularea emisiilor de CO2 specifice medii. Cu toate acestea, producătorului trebuie să i se acorde un interval de timp limitat în care să poată demonstra că valorile certificate sunt corecte.

               (14)

               Pentru a se asigura transparența procedurii de solicitare, trebuie puse la dispoziția publicului informații succinte cu privire la cererile de aprobare a tehnologiilor inovatoare și la metodologiile de testare. Odată aprobate, metodologiile de testare trebuie să fie accesibile publicului. Excepțiile de la dreptul de acces public la documente, stabilit prin Regulamentul (CE) nr. 1049/2001 al Parlamentului European și Consiliului din 30 mai 2001 privind accesul public la documentele Parlamentului European, ale Consiliului și ale Comisiei (8), trebuie să se aplice acolo unde este cazul.

               (15)

               În conformitate cu articolul 13 alineatul (3) din Regulamentul (CE) nr. 443/2009, începând cu data aplicării procedurii revizuite pentru măsurarea emisiilor de CO2, tehnologiile inovatoare nu mai pot fi aprobate conform procedurii prevăzute de regulamentul respectiv. Pentru a se asigura o eliminare progresivă corespunzătoare a creditelor pentru eco-inovare aprobate în temeiul prezentului regulament, prezentul regulament trebuie revizuit cel târziu în 2015.

               (16)

               Măsurile prevăzute de prezentul regulament sunt conforme cu avizul Comitetului privind schimbările climatice,

         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește procedura de urmat în cazul solicitării, evaluării, aprobării și certificării tehnologiilor inovatoare care contribuie la reducerea emisiilor de CO2 generate de automobile, în conformitate cu articolul 12 din Regulamentul (CE) nr. 443/2009.
   Articolul 2
   Domeniul de aplicare
   (1)   Tehnologiile cuprinse în domeniul de aplicare al următoarelor măsuri, care fac obiectul abordării integrate menționate la articolul 1 din Regulamentul (CE) nr. 443/2009, nu sunt considerate tehnologii inovatoare:

               (a)

               îmbunătățirea eficienței sistemelor de aer condiționat;

               (b)

               sisteme de monitorizare a presiunii în pneuri care intră sub incidența Regulamentului (CE) nr. 661/2009;

               (c)

               rezistența pneurilor la rulare care intră sub incidența Regulamentului (CE) nr. 661/2009 și a Regulamentului (CE) nr. 1222/2009;

               (d)

               indicatorii de schimbare a vitezei care intră sub incidența Regulamentului (CE) nr. 661/2009;

               (e)

               utilizarea biocarburanților.

         (2)   O cerere poate fi formulată în temeiul prezentului regulament cu privire la o tehnologie care îndeplinește următoarele condiții:

               (a)

               a fost instalată în maximum 3 % dintre toate automobilele noi înmatriculate în 2009;

               (b)

               privește elemente inerente funcționării eficiente a vehiculului și este compatibilă cu Directiva 2007/46/CE.

         Articolul 3
   Definiții
   Pe lângă definițiile prevăzute la articolele 2 și 3 din Regulamentul (CE) nr. 443/2009, se aplică următoarele definiții:

               (a)

               „tehnologie inovatoare” înseamnă o tehnologie sau o combinație de tehnologii cu elemente și caracteristici tehnice similare, în cazul cărora reducerea emisiilor de CO2 poate fi demonstrată printr-o singură metodă de testare, fiecare dintre tehnologiile individuale care formează combinația fiind cuprinsă în domeniul de aplicare menționat la articolul 2;

               (b)

               „furnizor” înseamnă producătorul unei tehnologii inovatoare, care este responsabil cu asigurarea conformității producției, reprezentantul autorizat al acestuia în Uniune sau importatorul;

               (c)

               „solicitant” înseamnă producătorul sau furnizorul care depune o cerere pentru aprobarea unei tehnologii inovatoare ca eco-inovație;

               (d)

               „eco-inovație” înseamnă o tehnologie inovatoare însoțită de o metodologie de testare care a fost aprobată de Comisie în conformitate cu dispozițiile prezentului regulament;

               (e)

               „organism independent și certificat” înseamnă un serviciu tehnic din categoriile A sau B, în sensul articolului 41 alineatul (3) literele (a) și (b) din Directiva 2007/46/CE, care îndeplinește cerințele prevăzute la articolul 42 din directiva respectivă, cu excepția serviciilor tehnice desemnate în conformitate cu articolul 41 alineatul (6) din aceeași directivă.

         Articolul 4
   Cererea
   (1)   Cererea pentru aprobarea unei tehnologii inovatoare ca eco-inovație trebuie trimisă Comisiei în scris. Cererea, împreună cu toate documentele justificative, trebuie trimisă, de asemenea, prin poșta electronică sau pe un suport electronic de stocare a datelor ori încărcată pe un server administrat de Comisie. Cererea scrisă trebuie să conțină o enumerare a documentelor justificative.
   (2)   Cererea cuprinde următoarele elemente:

               (a)

               datele de contact ale solicitantului;

               (b)

               o descriere a tehnologiei inovatoare și a modului în care aceasta este instalată pe vehicul, inclusiv dovada că tehnologia respectivă este cuprinsă în domeniul de aplicare menționat la articolul 2;

               (c)

               o descriere succintă a tehnologiei inovatoare, incluzând informații care să dovedească îndeplinirea condițiilor prevăzute la articolul 2 alineatul (2), precum și a metodologiei de testare menționate la litera (e) din prezentul alineat, care trebuie publicată în momentul depunerii cererii la Comisie;

               (d)

               o indicare estimativă a vehiculelor individuale care ar putea sau care sunt destinate să fie echipate cu tehnologia inovatoare în cauză, precum și reducerile emisiilor de CO2 generate de vehiculele respective care se estimează că pot fi obținute cu ajutorul tehnologiei inovatoare în cauză;

               (e)

               o metodologie care urmează să fie utilizată pentru demonstrarea reducerilor de emisii de CO2 obținute cu ajutorul tehnologiei inovatoare sau, în cazul în care această metodologie a fost deja aprobată de către Comisie, o trimitere la metodologia aprobată;

               (f)

               dovezi care să demonstreze că:

                           (i)

                           reducerea emisiilor cu ajutorul tehnologiei inovatoare atinge pragul menționat la articolul 9 alineatul (1), luând în considerare eventuala deteriorare în timp a tehnologiei;

                           (ii)

                           tehnologia inovatoare nu face obiectul ciclului de încercare standard pentru măsurarea emisiilor de CO2 menționat la articolul 12 alineatul (2) litera (c) din Regulamentul (CE) nr. 443/2009, în conformitate cu articolul 9 alineatul (2) din prezentul regulament;

                           (iii)

                           solicitantul este responsabil de reducerea emisiilor de CO2 obținută cu ajutorul tehnologiei inovatoare, în conformitate cu articolul 9 alineatul (3);

               (g)

               un raport de verificare întocmit de un organism independent și certificat, în conformitate cu articolul 7.

         Articolul 5
   Vehiculul de referință și vehiculul eco-inovator
   (1)   În scopul realizării demonstrației emisiilor de CO2 menționate la articolul 8, solicitantul desemnează:

               (a)

               un vehicul eco-inovator care este echipat cu tehnologia inovatoare;

               (b)

               un vehicul de referință care nu este dotat cu tehnologia inovatoare, dar care, în toate celelalte privințe, este identic cu vehiculul eco-inovator.

         (2)   Dacă solicitantul consideră că informațiile menționate la articolele 8 și 9 pot fi demonstrate fără a se utiliza un vehicul de referință și un vehicul eco-inovator în conformitate cu alineatul (1) din prezentul articol, cererea trebuie să includă informațiile necesare care să justifice această concluzie și o metodologie care să conducă la rezultate similare.
   Articolul 6
   Metodologia de testare
   (1)   Metodologia de testare menționată la articolul 4 alineatul (2) litera (e) trebuie să conducă la rezultate verificabile, repetabile și comparabile. Aceasta trebuie să poată demonstra, în mod realist și pe baza unor date statistice fiabile, beneficiile tehnologiei inovatoare în materie de reducere a emisiilor de CO2 și, dacă este cazul, să țină seama de interacțiunea cu alte eco-inovații.
   (2)   Comisia publică orientări cu privire la elaborarea metodologiilor de testare pentru diferite tehnologii potențial inovatoare care îndeplinesc criteriile menționate la alineatul (1).
   Articolul 7
   Raportul de verificare
   (1)   Raportul de verificare menționat la articolul 4 alineatul (2) litera (g) este întocmit de un organism independent și certificat care nu face parte din societatea solicitantă și nu are niciun alt fel de legătură cu aceasta.
   (2)   În scopul întocmirii raportului de verificare, organismul independent și certificat:

               (a)

               verifică dacă sunt îndeplinite criteriile de eligibilitate menționate la articolul 2 alineatul (2);

               (b)

               verifică dacă informațiile furnizate în conformitate cu articolul 4 alineatul (2) litera (f) îndeplinesc criteriile prevăzute la articolul 9;

               (c)

               verifică dacă metodologia de testare menționată la articolul 4 alineatul (2) litera (e) este adecvată pentru certificarea reducerilor de emisii de CO2 obținute cu ajutorul tehnologiei inovatoare pentru vehiculele relevante menționate la articolul 4 alineatul (2) litera (d) și dacă îndeplinește cerințele minime prevăzute la articolul 6 alineatul (1);

               (d)

               verifică dacă tehnologia inovatoare este compatibilă cu cerințele relevante prevăzute pentru aprobarea de tip a vehiculului;

               (e)

               declară că îndeplinește cerința prevăzută la alineatul (1) din prezentul articol.

         (3)   În scopul certificării reducerilor de emisii de CO2 în conformitate cu articolul 11, organismul independent și certificat întocmește, la cererea producătorului, un raport cu privire la interacțiunea dintre mai multe eco-inovații instalate pe un singur tip, o singură variantă sau o singură versiune de vehicul.
   Raportul specifică reducerile de emisii de CO2 obținute cu ajutorul diferitelor eco-inovații, luând în considerare impactul interacțiunii dintre acestea.
   Articolul 8
   Demonstrarea emisiilor de CO2

   (1)   Pentru o serie de vehicule care sunt reprezentative pentru vehiculele individuale indicate în conformitate cu articolul 4 alineatul (2) litera (d), se demonstrează următoarele emisii de CO2:

               (a)

               emisiile de CO2 generate de vehiculul de referință și de vehiculul eco-inovator cu tehnologia inovatoare în funcțiune, care rezultă din aplicarea metodologiei menționate la articolul 4 alineatul (2) litera (e);

               (b)

               emisiile de CO2 generate de vehiculul de referință și de cel eco-inovator cu tehnologia inovatoare în funcțiune, care rezultă din aplicarea ciclului de încercare standard menționat la articolul 12 alineatul (2) litera (c) din Regulamentul (CE) nr. 443/2009.

         Demonstrarea emisiilor de CO2 în conformitate cu literele (a) și (b) de la primul paragraf se efectuează în condiții de testare care sunt identice pentru toate testele.
   (2)   În cazul unui vehicul individual, reducerile totale reprezintă diferența dintre emisiile demonstrate în conformitate cu alineatul (1) primul paragraf litera (a).
   Acolo unde există o diferență între emisiile demonstrate în conformitate cu alineatul (1) primul paragraf litera (b), diferența respectivă se scade din reducerile totale demonstrate în conformitate cu alineatul (1) primul paragraf litera (a).
   Articolul 9
   Criterii de eligibilitate
   (1)   Nivelul minim al reducerilor obținute cu ajutorul tehnologiei inovatoare este de 1 g CO2/km. Acest prag este considerat atins în cazul în care valoarea totală a reducerilor obținute cu ajutorul tehnologiei inovatoare, demonstrate în conformitate cu articolul 8 alineatul (2), este de cel puțin 1 g CO2/km.
   (2)   Dacă reducerile totale obținute cu ajutorul tehnologiei inovatoare nu includ nicio reducere demonstrată în cadrul ciclului de încercare standard, în conformitate cu articolul 8 alineatul (2), se consideră că tehnologia inovatoare nu a făcut obiectul ciclului de încercare standard.
   (3)   Descrierea tehnică a tehnologiei inovatoare, menționată la articolul 4 alineatul (2) litera (b), furnizează informațiile necesare pentru demonstrarea faptului că performanța tehnologiei în materie de reducere a emisiilor de CO2 nu depinde de parametri sau de opțiuni care nu pot fi controlate de solicitant.
   Dacă descrierea se bazează pe ipoteze, acestea trebuie să fie verificabile și să se bazeze pe dovezi statistice fiabile și independente, care să sprijine aceste ipoteze și aplicabilitatea lor în întreaga Uniune.
   Articolul 10
   Evaluarea cererii de aprobare a unei eco-inovații
   (1)   La primirea unei cereri, Comisia publică descrierea succintă a tehnologiei inovatoare și metodologia de testare menționată la articolul 4 alineatul (2) litera (c).
   (2)   Comisia evaluează cererea, după care, în termen de nouă luni de la primirea cererii complete, aprobă tehnologia inovatoare ca eco-inovație, împreună cu metodologia de testare, dacă nu există obiecții cu privire la eligibilitatea tehnologiei sau la pertinența metodologiei de testare.
   În decizia de aprobare a tehnologiei inovatoare ca eco-inovație se precizează informațiile necesare pentru certificarea reducerilor de emisii de CO2, în conformitate cu articolul 11 din prezentul regulament, sub rezerva aplicării excepțiilor de la dreptul de acces public la documente prevăzute de Regulamentul (CE) nr. 1049/2001.
   (3)   Comisia poate să solicite modificarea metodologiei de testare propuse sau să solicite utilizarea unei alte metodologii de testare aprobate decât cea propusă de solicitant. Solicitantul este consultat cu privire la modificarea propusă sau la alegerea metodologiei de testare.
   (4)   Perioada de evaluare poate fi prelungită cu cinci luni, în cazul în care Comisia constată că cererea nu poate fi evaluată corespunzător în cursul perioadei de evaluare de nouă luni, din cauza complexității tehnologiei inovatoare și a metodologiei de testare aferente sau din cauza dimensiunilor și a conținutului cererii.
   Dacă perioada de evaluare trebuie prelungită, Comisia îi comunică solicitantului acest lucru în termen de 40 de zile de la primirea cererii.
   Articolul 11
   Certificarea reducerilor de emisii de CO2 obținute cu ajutorul eco-inovațiilor
   (1)   Un producător care dorește să beneficieze de o reducere a emisiilor sale specifice medii de CO2 pentru a-și îndeplini obiectivul specific în materie de reducere a emisiilor grație reducerilor de emisii de CO2 obținute cu ajutorul unei eco-inovații trebuie să solicite unei autorități de omologare în sensul Directivei 2007/46/CE un certificat de omologare CE de tip pentru vehiculul echipat cu eco-inovația respectivă. Cererea pentru obținerea unui certificat trebuie să conțină, pe lângă dosarul informativ cu informațiile necesare, menționat la articolul 6 din Directiva 2007/46/CE, o trimitere la decizia Comisiei de aprobare a eco-inovației, în conformitate cu articolul 10 alineatul (2) din prezentul regulament.
   (2)   Reducerile certificate de emisii de CO2 obținute cu ajutorul eco-inovației, demonstrate în conformitate cu articolul 8 din prezentul regulament, se specifică separat atât în documentația privind aprobarea de tip, cât și în certificatul de conformitate, în concordanță cu Directiva 2007/46/CE, pe baza testelor efectuate de serviciile tehnice în conformitate cu articolul 11 din directiva respectivă, utilizând metodologia de testare aprobată.
   Reducerile de emisii de CO2 obținute cu ajutorul unei eco-inovații pentru un anumit tip, o anumită variantă sau o anumită versiune de vehicul nu se certifică în cazul în care sunt inferioare pragului prevăzut la articolul 9 alineatul (1).
   (3)   Dacă vehiculul este echipat mai mult de o eco-inovație, reducerile de emisii de CO2 se determină separat pentru fiecare eco-inovație, în conformitate cu procedura de la articolul 8 alineatul (1). Suma reducerilor obținute, demonstrate în conformitate cu articolul 8 alineatul (2) pentru fiecare eco-inovație, reprezintă reducerile totale de emisii de CO2, în scopul certificării vehiculului respectiv.
   (4)   Dacă interacțiunea dintre mai multe eco-inovații instalate pe un singur vehicul nu poate fi exclusă deoarece acestea au în mod vădit o natură diferită, producătorul indică acest lucru în cererea trimisă autorității responsabile cu aprobarea și prezintă un raport întocmit de un organism independent și certificat cu privire la impactul interacțiunii respective asupra reducerilor obținute cu ajutorul eco-inovațiilor cu care este echipat vehiculul, în conformitate cu articolul 7 alineatul (3).
   În cazul în care, din cauza interacțiunii respective, valoarea totală a reducerilor este mai mică de 1 g CO2/km multiplicat cu numărul de eco-inovații, la calcularea reducerilor totale, în conformitate cu alineatul (3) din prezentul articol, se iau în considerare numai reducerile obținute cu ajutorul eco-inovațiilor care respectă pragul prevăzut la articolul 9 alineatul (1).
   Articolul 12
   Reexaminarea certificărilor
   (1)   Comisia se asigură că certificările și reducerile de emisii de CO2 atribuite vehiculelor individuale sunt verificate ad-hoc.
   În cazul în care constată că există o diferență între reducerile certificate de emisii de CO2 și reducerile pe care le-a verificat cu ajutorul metodologiei sau metodologiilor de testare relevante, Comisia îi notifică producătorului constatările sale.
   În termen de 60 de zile de la primirea acestei notificări, producătorul poate transmite Comisiei dovezi care să demonstreze corectitudinea reducerilor certificate de emisii de CO2. La cererea Comisiei, trebuie furnizat raportul privind interacțiunea dintre diferite eco-inovații, menționat la articolul 7 alineatul (3).
   (2)   În cazul în care dovezile menționate la alineatul (1) nu sunt furnizate în intervalul de timp specificat sau în cazul în care consideră că dovezile prezentate nu sunt satisfăcătoare, Comisia poate decide să nu ia în considerare reducerile certificate de emisii de CO2 la calcularea emisiilor specifice medii ale producătorului în cauză pentru anul calendaristic următor.
   (3)   Un producător ale cărui reduceri certificate de emisii de CO2 nu mai sunt luate în considerare poate depune o nouă cerere de certificare a vehiculelor în cauză, în conformitate cu procedura prevăzută la articolul 11.
   Articolul 13
   Divulgarea de informații
   Un solicitant care dorește ca informațiile comunicate în temeiul prezentului regulament să fie considerate confidențiale trebuie să explice motivele pentru care se aplică oricare dintre excepțiile prevăzute la articolul 4 din Regulamentul (CE) nr. 1049/2001.
   Articolul 14
   Reexaminare
   Prezentul regulament și eco-inovațiile aprobate în temeiul prezentului regulament trebuie reexaminate cel târziu până la 31 decembrie 2015.
   Articolul 15
   Entry into force
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 iulie 2011.

            Pentru Comisie

            Președintele

         José Manuel BARROSO

      (1)  JO L 140, 5.6.2009, p. 1.

      (2)  COM(2007) 19 final.

      (3)  COM(2007) 22 final.

      (4)  JO L 200, 31.7.2009, p. 1.

      (5)  JO L 342, 22.12.2009, p. 46.

      (6)  JO L 199, 28.7.2008, p. 1.

      (7)  JO L 263, 9.10.2007, p. 1.

      (8)  JO L 145, 31.5.2001, p. 43.


title: Regulamentul de punere în aplicare (UE) 2016/593 al Comisiei din 5 aprilie 2016 de aprobare a unei modificări care nu este minoră din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Olive de Nîmes (DOP)]

text:
               19.4.2016

               RO

               Jurnalul Oficial al Uniunii Europene

               L 103/12

         REGULAMENTUL DE PUNERE ÎN APLICARE (UE) 2016/593 AL COMISIEI
   din 5 aprilie 2016
   de aprobare a unei modificări care nu este minoră din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Olive de Nîmes (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Olive de Nîmes”, înregistrată în temeiul Regulamentului (UE) nr. 991/2010 al Comisiei (2).

               (2)

               Întrucât modificarea în cauză nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare, în conformitate cu articolul 50 alineatul (2) litera (a) din respectivul regulament, în Jurnalul Oficial al Uniunii Europene
                   (3).

               (3)

               Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Olive de Nîmes” (DOP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 aprilie 2016.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul (UE) nr. 991/2010 al Comisiei din 4 noiembrie 2010 de înregistrare a unei denumiri în Registrul denumirilor de origine protejate și al indicațiilor geografice protejate [Olive de Nîmes (DOP)] (JO L 288, 5.11.2010, p. 12).

      (3)  JO C 358, 30.10.2015, p. 11.


title: Regulamentul de punere în aplicare 2012/544/PESC al Consiliului din 25 iunie 2012 privind punerea în aplicare a articolului 32 alineatul (1) din Regulamentul (UE) nr. 36/2012 privind măsuri restrictive împotriva Siriei

text:
               26.6.2012

               RO

               Jurnalul Oficial al Uniunii Europene

               L 165/20

         REGULAMENTUL DE PUNERE ÎN APLICARE 2012/544/PESC AL CONSILIULUI
   din 25 iunie 2012
   privind punerea în aplicare a articolului 32 alineatul (1) din Regulamentul (UE) nr. 36/2012 privind măsuri restrictive împotriva Siriei
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria (1), în special articolul 32 alineatul (1),
   întrucât:

               (1)

               La 18 ianuarie 2012, Consiliul a adoptat Regulamentul (UE) nr. 36/2012.

               (2)

               Având în vedere gravitatea situației din Siria și în conformitate cu Decizia de punere în aplicare 2012/335/PESC a Consiliului din 25 iunie 2012 privind punerea în aplicare a Deciziei 2001/782/PESC privind măsuri restrictive împotriva Siriei (2), ar trebui incluse o nouă persoană și noi entități pe lista persoanelor fizice și juridice și a entităților sau a organismelor care fac obiectul măsurilor restrictive, prevăzută în anexa II la Regulamentul (UE) nr. 36/2012,

         ADOPTĂ PREZENTUL REGULAMENT:
   Articolul 1
   Persoana și entitățile care figurează în anexa la prezentul regulament se adaugă pe lista prevăzută în anexa II la Regulamentul (UE) nr. 36/2012.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 25 iunie 2012.

            Pentru Consiliu

            Președintele

         C. ASHTON

      (1)  JO L 16, 19.1.2012, p. 1.

      (2)  A se vedea pagina 80 din prezentul Jurnal Oficial.

      ANEXĂ

         PERSOANA ȘI ENTITĂȚILE MENȚIONATE LA ARTICOLUL 1

         Persoane

                  Nume

                  Informații de identificare

                  Motive

                  Data includerii pe listă

                  1.

                  Bouthaina Shaaban
                  (alias Buthaina Shaaban)

                  Născută în 1953 la Homs, Siria

                  Consilier politic și de media al președintelui din iulie 2008 și, în această calitate, asociată cu reprimarea violentă a populației.

                  26.6.2012

         Entități

                  Nume

                  Informații de identificare

                  Motive

                  Data includerii pe listă

                  1.

                  Ministerul Apărării

                  Adresa: Umayyad Square, Damasc
                  Telefon: +963-11-7770700

                  Departament al guvernului sirian direct implicat în represiune.

                  26.6.2012

                  2.

                  Ministerul de Interne

                  Adresa: Merjeh Square, Damasc
                  Telefon: +963-11-2219400, +963-11-2219401, +963-11-2220220, +963-11-2210404

                  Departament al guvernului sirian direct implicat în represiune.

                  26.6.2012

                  3.

                  Biroul sirian de securitate națională

                  Departament al guvernului sirian și componentă a partidului sirian Ba'ath. Direct implicat în represiune. A comandat forțelor de securitate siriene să utilizeze forța extremă împotriva demonstranților.

                  26.6.2012

                  4.

                  Syria International Islamic Bank (SIIB)
                  (alias Syrian International Islamic Bank; alias SIIB)

                  Localizare: Syria International Islamic Bank Building, Main Highway Road, Al Mazzeh Area, P.O. Box 35494, Damasc, Siria
                  Adresa alternativă: P.O. Box 35494, Mezza'h Vellat Sharqia'h, pe lângă Consulatul Arabiei Saudite, Damasc, Siria

                  SIIB a acționat ca fațadă pentru Banca Comercială a Siriei, care a permis acestei bănci să eludeze sancțiunile care i-au fost impuse de către UE. În perioada 2011-2012, SIIB a facilitat în secret finanțări în valoare de aproape 150 milioane USD în numele Băncii Comerciale a Siriei. Acordurile financiare aparent încheiate de SIIB au fost, de fapt, încheiate de Banca Comercială a Siriei.
                  În afara eludării sancțiunilor, în colaborare cu Banca Comercială a Siriei, în 2012 SIIB a facilitat mai multe plăți substanțiale în favoarea Băncii Comerciale Siriano-Libaneze, o altă bancă deja desemnată de către UE.
                  Astfel, SIIB a contribuit la furnizarea de sprijin financiar regimului sirian.

                  26.6.2012

                  5.

                  Organizația generală de radio și televiziune
                  (alias Directoratul General sirian de radio și televiziune Est; alias Corporația generală de radio și televiziune; alias GORT)

                  Adresa: Al Oumaween Square, P.O. Box 250, Damasc, Siria.
                  Telefon (963 11) 223 4930

                  Agenție de stat subordonată Ministerului Informațiilor din Siria care, în această calitate, sprijină și promovează politica de informații a ministerului. Răspunde de funcționarea canalelor de televiziune de stat din Siria - două terestre și unul prin satelit - precum și de posturile de radio guvernamentale. GORT a incitat la violență împotriva populației civile din Siria, servind drept instrument de propagandă pentru regimul Assad și colportând informații false.

                  26.6.2012

                  6.

                  Compania siriană de transport petrolier - Syrian Company for Oil Transport
                  (alias Syrian Crude Oil Transportation Company; alias. “SCOT”; alias “SCOTRACO”

                  Banias Industrial Area, Latakia Entrance Way, P.O. Box 13, Banias, Siria; Website www.scot-syria.com; e-mail scot50@scn-net.org

                  Companie petrolieră de stat siriană. Furnizează sprijin financiar regimului.

                  26.6.2012


title: Regulamentul de punere în aplicare (UE) 2015/481 al Comisiei din 20 martie 2015 de stabilire a valorilor forfetare de import pentru fixarea prețului de intrare pentru anumite fructe și legume

text:
               21.3.2015

               RO

               Jurnalul Oficial al Uniunii Europene

               L 77/5

         REGULAMENTUL DE PUNERE ÎN APLICARE (UE) 2015/481 AL COMISIEI
   din 20 martie 2015
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 martie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  IL

                  94,1

                  MA

                  85,6

                  TR

                  81,6

                  ZZ

                  87,1

                  0707 00 05

                  JO

                  206,0

                  MA

                  174,9

                  TR

                  161,6

                  ZZ

                  180,8

                  0709 93 10

                  MA

                  101,5

                  TR

                  172,3

                  ZZ

                  136,9

                  0805 10 20

                  EG

                  48,9

                  IL

                  68,8

                  MA

                  53,5

                  TN

                  61,8

                  TR

                  71,3

                  ZZ

                  60,9

                  0805 50 10

                  TR

                  61,9

                  ZZ

                  61,9

                  0808 10 80

                  AR

                  94,0

                  BR

                  71,9

                  CL

                  104,5

                  CN

                  81,0

                  MK

                  28,2

                  US

                  251,8

                  ZZ

                  105,2

                  0808 30 90

                  AR

                  106,6

                  CL

                  126,1

                  CN

                  102,1

                  ZA

                  133,6

                  ZZ

                  117,1

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.